Kroppen er langstrakt og moderat sammentrykket fra sidene. De to brystfinnene sitter tett og sidelinjen er bølgeformet. Forkroppen har et panser av store skjell, mens resten av kroppen stort sett ikke har skjell. Svømmeblæren er stor. Ryggsiden er skinnende blåsvart, og buken er sølvfarget. Kroppen har aldri flekker, striper eller lignende markeringer. Den fremre kanten på den første ryggfinnen er svart; ellers er finnene gråaktige. Normal maksimal størrelse er en lengde på 150 cm og en vekt på 80 kg. Et rekordeksemplar ble tatt i Korea i 1982 og hadde en lengde på 206 cm og en vekt på 131 kg.